شاهد الفيديو قبل البدء
العوامل الأساسية للتصوير هي اللي تنقل الصورة من عادية إلى احترافية وليس الكاميرا أبدا ..
لاننكر روعة الالتقاط بالكاميرا الاحترافية ، لكن شخص يجهل العناصر اللي تصنع الصورة الجميلة ماراح تقدر الكاميرا الإحترافية أنها تصنعها عنه ..
بل على العكس ، الكاميرا الإحترافية تعطي نتائج أسوأ من الجوال إذا كان المستخدم جاهل بالتصوير لأن الجوال والكاميرات البسيطة مصممة على التعديل التلقائي ، تعدل كل شيء بنفسها بينما الكاميرا الاحترافية تحتاج ضبط يدوي..
فمايحتاج ننفق آلاف مؤلفة على الأدوات حتى نكون محترفين، تماما مثل الرسم ، المهارة عند الرسام وليست عند القلم..
حتى نحصل على أفضل لقطة يجب مراعاة عدة جوانب .. ولكن قبل أن ذكرها أفضل أن ألفت انتباهكم لنقطة مهمة وهي أن لكل قاعدة شواذ ..
أحياناً القواعد والأساسيات الخاصة بالمبتدئين تكون مختلفة عن مايفعله المحترفين، لأن المحترف وصل لمرحلة يمكنه كسر كثير من القوانين والإبداع بالرغم من ذلك ،
أما المبتدئ فيحتاج أن يتبع خطوات بسيطة وثابته تحسن من أداءه بشكل ممتاز وتضع له قدمه في بداية الطريق ،
سنذكر هنا بعض النقاط الاساسية المساعدة على تحسين جودة الصورة وإظهارها بإحترافية تامة..
١-الإضاءة
وهي أهم نقطة في التصوير كله.. (قد تبدو معقدة ولكنها معادلة سهلة)
موضوع الإضاءة يحتاج تجارب كثيرة لحد ما الواحد يستوعب الفكرة ويعرف الأماكن والأوقات المناسبة للتصوير في المحيط الي ساكن فيه..
أفضل إضاءة للتصوير هي إضاءة الشمس الطبيعية (غير المباشرة)
حتى داخل البيت نختار غرفة إضاءتها عالية خلال اليوم ،
ومانصور في المنطقة اللي تضربها أشعة الشمس مباشرة نختار مكان قريب منها ، إلا في حالة رغبتنا في إظهار بقعة الشمس نفسها أحيانا يكون شكلها مخطط أو مربعات وتعطي تأثير جميل
ولكن بشكل عام الأشعة المباشرة غير جيدة للتصوير لأنها تجعل للأشياء ظل والظل يفسد الصورة إذا ماكان مدروس بطريقة صحيحة..
إذا التصوير خارجي يفضل يكون بعد الشروق بقليل او نهاية العصر بحيث مايكون للأشياء ظل قوي لكن المكان يكون فيه إضاءة عاليه..
ايضا هذي الفتره هي الفترة الذهبية لتصوير الحيوانات و الاشخاص لأن خصلات الشعر بتكون ذهبيه من الشمس بدون ماتأثر على ملامح الشخص وتترك ظل تحت عينيه.
الإضاءة تأثر على جودة الصورة وعلى ألوانها وأبعادها ،
معلومة أعمق بالنسبة للضوء والكاميرات :
قلة الإضاءة تتسبب أن الكاميرا ترفع معدل الأيزو (حساس الضوء) تلقائيا حتى تقدر تلتقط الصورة بشكل واضح وبالتالي تظهر حبوب في الصورة وهو مايسمى عند المصورين (نويز).
القاعدة الخاصة لإضاءة الكاميرات الاحترافية: كل ما قل الرقم في الأيزو كل ما قلت إضاءة الصورة وقلت الحبوب وزادت الجودة..
المطلوب : حفظ رقم الايزو .. اذا أظلمت الصورة ارفعوا الاضاءة عن طريق تقليل سرعة الغالق
صورة توضيحية :
كيف أقلل سرعة الغالق وماهو الغالق أصلاً ؟
سرعة الغالق ببساطة هي سرعة انفتاح وانغلاق العدسة حتى تلتقط اللقطة .. وكلما اسرعت كلما قل الضوء المتسلل لداخل الكاميرا (يعني مايمدي الضوء يلحق) وكلما قلت السرعه كلما زادت الإضاءة ..
ولكن تقليل السرعة يتسبب في ان الصورة تكون مهتزة لأنها تاخذ وقت في الالتقاط وحركة اليد تأثر عليها.. والحل؟؟
حامل الكاميرا هو الحل في حالة الإضاءة المنخفضة..
الخلاصة ( ايزو منخفض + سرعة غالق بطيئة + حامل الكاميرا = صورة صافية ليلا أو نهارا)
?
٢-خلفية جميلة
كل مصور يحتاج لو زاوية وحدة في البيت يخليها مثالية للتصوير،
كثير فاهمين ان الي عايشين في الخارج أو في بلدان طبيعية يصورون بشكل اجمل فقط لأن فيه طبيعة تساعد،
هذا صحيح من ناحية تصوير الجبال والأنهار والشوارع ..
لكن الحقيقة أن التصوير (المنزلي) من طبخات وأثاث ونباتات وأطفال وكل شيء آخر غير الطبيعة، يقدر الشخص يتحكم فيه على مزاجة بدون مايحكمه الجو..
المصور يحدد ايش يشوفون الناس في صوره وأي انطباع أو شعور تمنحهم الصورة ..
على سبيل المثال هذي الصورة :
ملتقطه في الرياض
وهذي الصورة ملتقطة في أمريكا،
كل الصورتين للفطور يشتركون في عامل الخلفية الطبيعية برغم اختلاف البلد وطبيعته
..
ولو ماكان فيه أي مجال لمكان خارجي ،
ممكن التعويض بمكان داخلي و نباتات منزلية ، مجرد نبته وحده ممكن تحول الخلفية لخلفية مشرقة وتملأها حيوية ، مثل هالصورة
طبعا النباتات والطبيعة أحد أنواع الخلفيات ، ويمكن قياسها على أي نمط حابينه..
ممكن مثلا تكون الخلفية غرفة أو مكتب أو غيرها أو أنوار صغيرة.. المهم يكون عندنا مكان مناسب دائما أنه يكون خلفية جميلة لصورنا بما يتناسب مع الموضوعات اللي نميل لتصويرها
?
٣-ترتيب عناصر الصورة
هذي تحتاج شوية ذوق وتصور لكيف بتكون الاشكال في الكاميرا وتكتسبون هذي المهارة مع كثرة التصوير بإذن الله ..
أولا ، نحرص ماتكون الاشياء زحمة، في نفس الوقت مايكون الموضوع فارغ, جميل يكون دعم للموضوع ماتزاحمه وتشتت الشخص اللي يشوف الصورة،
ضروري اي شخص يشوف صورتك يعرف انت بالضبط تصور ايش ؟
على سبيل المثال موضوع الصورة هو (كتاب)
مثال لصورة غير ناجحة :
مشكلتها ماندري المصور يبينا نشوف ايش بالضبط؟ الوردة والا الكتاب؟ والا الشمعة؟ وش الموضوع بالضبط وش يحاول يقول من خلالها؟
ماندري ، الشعور مايصل من المصور للمشاهد بل يجعل المشاهد يجزم ان المصور راح وجمع كم غرض وحطهم جنب بعض بهدف التصوير لا أكثر ولا أقل ، وهذا خلل كبير ..
مثال لصورة ناجحة :
هذي مثلا فيها الكتاب لكن محفوف بعناصر تدعم شعور القراءة ، نظارات ، وكوب قهوه .. هنا الشعور وصل جلسة هادئة مع كتاب ..
فالعناصر مو فقط لملء المكان وإنما لدعم الهدف من الصورة..
?
٤-الانسجام
شوفوا هذي الصورة
برغم من الوضوح والجمال في العناصر إلا انها ماتشهي لأكل الآيسكريم، لأنه في عز البرد وبرا البيت ، صحيح الصورة جميلة ، لكن الايسكريم ماوصل تأثيره للدرجة اللي تخلينا نتمنى نذوقه..
بينما هنا الصورة رغم بساطتها وبساطة شكل الكاسات ، تخليني ودي أدخل في الصورة وأعيش الجو لأنه متناسب .. مشروب بارد وجو حار ..
وهكذا كل ما راعينا انسجام موضوع التصوير مع المحيط أو الخلفية التصويرية كل ما كان أثر الصورة أقوى..
?
٥- الزاوية
أولا وأهم نقطة تجنب الميلان
في كل صورة فيه خط أفق وخط طول ،
لو بنصور أي صورة نتخيل انه فيه خط طويل في الوسط بالعرض وخط ثاني بالطول،
لو كان مايل بتكون الصورة تحتاج تعديل
نفس الشي لو بنصور باب أو شباك ، ضروري ننتبه هل الخط مستقيم سواء طوليا او عرضياً ، مايحتاج يكون مستقيم من كل الجهتين واحد منهم يكفي لخلق التوازن في الصورة..
الشي اللي ماينتبه له كثير من الناس إذا صوروا صورة ممكن يركزون على موضوع الصورة وماينتبهون للخلفية إذا هي مستقيمة أو لا ، وهذا يعطي فارق كبير في جودة الصورة
صورة توضيحية
الصورة اللي على اليمين أفضل لأن الخلفية مستقيمة بينما اليسار مايله ، مع ان الهدف من الصورة ما كان الخلفية ..
ممكن هذا الخطأ يتم تعديله بعد التصوير ، لكن الأفضل التركيز وقت الالتقاط لأن في بعض الحالات محاولة إعادة التوازن للصورة يفقدنا جزء منها
النقطة الثانية :
اذا كان موضع تركيز التصوير لكوب او صحن يفضل تكون الزاوية مرتفعة شوي حتى تبين الاشياء الي داخل الكوب او الصحن. بينما لو التركيز على الجو الي متواجده فيه العناصر فننزل الكاميرا شوي ونبعدها حتى تظهر الخلفية او المكان الي تمت التقاط الصورة فيه.
مثال :
في هذه الصورتين نجد عنصر مشترك وهو (فطور كورن فليكس)
في هذه الصورة الهدف هو الفطور : وبالتالي نرفع الكاميرا حتى نستطيع رؤية الهدف
وفي الصورة الثانية الهدف هو الجو أو ايصال رسالة بالحالة النفسية..
فما نحتاج نرفع الكاميرا بل نحتاج نبعدها قليلا حتى يدخل المحيط لأنه هو الهدف
النقطة الثالثة:
اللي مهم تاخذونها في الاعتبار من ناحية زاوية التصوير:
وضع حدود خفيه مايتعداها موضوعك الي تصوره، بحيث مايكون موضوع الصورة طرفه لاصق في حد الصورة وكأن جزء منه مقطوع، الأفضل يكون الموضوع داخل الحدود
وأيضا ماتكون العناصر كلها في طرف وباقي مربع الصورة فاضي
مثال على صورة جمعت بين الخطأين
في الصورة كل عنصر طرفة مقصوص ، النظارة والوردة والكتاب ، الاقتصاص أعطى شعور ان فيه شي ناقص والنظر لها غير مريح ..
ايضا كل العناصر مجتمعة في الزاوية وهذا غير جذاب ويفقد الصورة توازنها..
?
٦- ترتيب عناصر الصورة
اذا الصوره ملتقطه من الاعلى وكان فيها بعض العناصر الهندسية، بيكون جميل لو توازت أطراف الصورة (الحدود) مع الاشكال أو توازت الأشكال مع بعضها، حتى يكون أرتب ولاتصير الصوره كلها خطوط في اتجاهات مختلفة..
مثل الحال في هذي الصور:
هنا الملعقة موازية للابتوب واللابتوب موازي لخطوط المنديل
السبب : لأن التركيز نحتاجه يكون على الزبادي في المنتصف، ولو كان محيط الصورة غير منظم سيثير انتباه العقل لها وبالتالي يتشتت المشاهد للصورة.
يعني حتى الأشياء البسيطة مثل الغرزات اللي على المنديل تحتاج انتباه وقت التصوير .. لا تخلون شي يدخل إطار صورتكم بدون ماتنتبهون لوجوده ..
وهنا مثال آخر ، المنديل و الكتاب والنظارة مهم يكونون متوازين مع خطوط الخلفية
السبب : لأن العناصر كثيره في الصورة ولو ماكانت أغلب العناصر متوازية كان بيصبح شكل الصورة حوسه وزحمة ومشتته للنظر..
وهنا عنصر التوازي غير ضروري ولكن جو الصورة وهدفها اعطاء شعور بالراحة والهدوء فما نخرب عليه بزوايا مايله ومثيره للانتباه
الخلاصة : تخيلوا ان العقل اذا شاف الصوره يحلل كل جزئية فيها ويتجاهل الأجزاء المتشابهه، فإذا حبينا مانركز على بعض العناصر لأن وجودها مجرد ملء لبعض الفراغات فالتوازي هو مفتاحك لتحقيق هذا الهدف.
?
٧-التزييف
يقول المصور سكوت كيلبي "لا تنتظر المطر ، زيفه"
يعني، انت اخلق الجو الي يحسس الاخرين انك فيه حتى لو ماكان موجود،
(نتكلم عن جو الصورة الاحترافية فقط وليس تزييف حياتك او التظاهر بشي لا تملكه)
مثال ، اجواء الشتاء جميلة وأجمل شي لما يكون الجو فيه ثلج ، لكن بعض البلدان مايجيها سنو وثلج،
هذه الصورة مصورة من دريشة غرفة في الرياض ،
بمجرد استخدام بخاخ الثلج الخاص بالحفلات ظهرت هذه النتيجة..
مثال آخر :
هذي الصورة من مقطع فيديو للمصورة المبدعة سلوى هنيدي :
باستخدام رشاش المويه على الشباك صار كأنه مطر ، الشعور بالجو فيها وصل
هذا الي نسميه ابداع التكوين، استغلال اللحظات وخلقها مايبعدون عن بعض،
مثال آخر ، الورود أو أوراق الشجر اللي يكون عليها قطرات المطر أحيانا يصعب أن الإنسان يصورها وقت المطر بسبب الرياح أو انعدام الإضاءة بسبب الغيوم الداكنة،
بالرغم من أن شكلها جميل للعين وقت هطول المطر..
فبكل بساطة نرش بعض الماء على الشجر ونعيد إنتاج الجو اللي نحتاجه في الظروف الجوية اللي تناسبنا للتصوير ..
في النهايه المشاهد للصورة الاحترافية مايهمه الحقيقة وهل المصور استمتع بالمطر أو لا، المهم عنده الشعور والإحساس والذكريات اللي صورته نقلتها لروحه..
?
٨– تعديل الصورة:
بعد التقاط لقطة بأفضل إضاءة ممكنه وبأفضل زاوية وفكرة وتناسق ، يجي وقت الإخراج النهائي ..
التعديل على الصور مهم جدا جدا جدا، بمثابة الملح للطعام..
برامج التعديل أشهرها وأفضلها الفوتوشوب، لكن سواء كنت تصور بكاميرا احترافية أو بكاميرا الجوال أي برنامج يسمح بتغيير التباين و التشبع و الحده و الإضاءة فهو يكفي للتعديل..
أول شيء ينقل الصورة من عادية إلى مشرقة وسعيدة هو رفع الإضاءة ، حتى ولو كانت الإضاءة مرتفعة من الأساس ، الرفع بالتعديل يضفي لمسة أجمل ..
مثال لصورة معدلة قبل وبعد :
الصورة اللي فوق قبل التعديل واللي تحت بعد التعديل
بعد التعديل أعطت شعور خريفي مقرمش ، ألوان مشبعة وإضاءة أعلى وتفاصيل أوضح وأدق
كل هذا يدعم الشعور بالخريف في الصورة ويجعلها شبيهه بمواصفات ورقة الخريف الجافة
الصورة اللي فوق قبل التعديل واللي تحت بعد التعديل
أيضا التعديل على هذي الصورة بزيادة الإضاءة ، أضفى عليها نقاء وبياض يتناسب مع بياض الثلج وأجواء الشتاء الباردة ..
اما نحن في فريق الراجحي التقني سنقدم لك موقع من آبل يساعدك على التصوير
يحطون لك صورة ويعلمونك كيف تم تصويرها